# Výrobná príprava zhotoviteľa stavby

Výrobná príprava zhotoviteľa stavby je časťou realizačnej dokumentácie, ktorú zabezpečí zhotoviteľ stavby a ktorá dopĺňa projekt stavby a vykonávací projekt s cieľom spresnenia stavebnotechnických a technologických riešení stavebných konštrukcií, technológií a postupov pri uskutočňovaní stavebných prác pre zhotovenie stavby alebo jej častí, ktoré nie sú predmetom vykonávacieho projektu alebo projektu stavby.

# Obsah a rozsah dokumentácie

* 1. spodrobnenie a spresnenie stavebnotechnického riešenia, technologického a technického vybavenia stavby a staveniska v nadväznosti na predchádzajúce stupne dokumentácie stavby na účely stavebnej výroby, uskutočňovania stavebných prác a zhotovovania stavby,
	2. riešené časti stavby sú vypracované v súlade s predchádzajúcimi stupňami projektovej dokumentácie, s rozhodnutím o stavebnom zámere a overovacou doložkou projektu stavby.

# Podklady pre spracovanie dokumentácie

* 1. predchádzajúce stupne projektovej dokumentácie,
	2. posudky, prieskumy a hodnotenia,
	3. podmienky z rozhodnutia o stavebnom zámere alebo overovacej doložky k projektu stavby, prípadne iné podmienky pre zhotovenie stavby alebo jej zmeny,
	4. technické predpisy a listy od výrobcov jednotlivých stavebných výrobkov, častí, dielov a komponentov technických a technologických zariadení,
	5. konzultácie s výrobcami a dodávateľmi stavebných prác zhotovovaných častí stavby, jej technických častí a technológií,
	6. projekty interiérov alebo projekty a návrhy iného vnútorného zariadenia stavby.

# Rozsah a obsah dokumentácie

Rozsah a obsah dokumentácie výrobnej prípravy zhotoviteľa vyplýva z potrieb zhotoviteľa a jeho subdodávateľov pre riešenie podrobností alebo kvality stavby a jej časti alebo technického riešenia technológií. Sú to najmä:

* 1. výkresy pre doplnkové konštrukcie a systémy pri zhotovovaní stavby, ako sú stabilné dopravné zariadenia, pomocné stavebné konštrukcie a riešenie ich statického zabezpečenia,
	2. výkresy výstuže monolitických železobetónových alebo predpätých konštrukcií a konštrukčných prvkov,
	3. výkresy výstuže prefabrikovaných železobetónových alebo predpätých prvkov a ich stykov,
	4. konštrukčná dokumentácia vyhradených technických zariadení a určených technických zariadení,
	5. návrhy debnenia a jeho zabezpečovacej konštrukcie počas výstavby,
	6. kladačské plány stavebných prvkov,
	7. kladačské plány potrubných a inštalačných vedení,
	8. priestorové schémy inštalácií a ich napojenia na strojno-technologické časti,
	9. konštrukčné a montážne dokumentácie a dielenské výkresy pre výrobu a montáž kovových a drevených konštrukcií,
	10. výrobné výkresy konštrukcií ťažkej a ľahkej prefabrikácie,
	11. materiálové a technické riešenia stykov, prestupov a spojov stavebných, technologických a inštalačných rozvodov a prvkov,
	12. dielenské dokumentácie pre výrobu stavebných prvkov,
	13. riešenia pre umiestnenie výrobkov vnútorného zariadenia a vybavenia vrátane spôsobu ich upevnenia na stavebné konštrukcie alebo zabudovania do stavebných konštrukcií,
	14. konštrukcie kotvenia a prichytenia káblových, potrubných a iných rozvodov,
	15. riešenie pracovných, montážnych a podperných lešení a skruží,
	16. technologické postupy pri výrobe stavebných a technologických konštrukcií a zariadení,
	17. technologické postupy pre prerušenia a odstávky pracovných postupov a fáz pri výrobe veľkoplošných a veľkoobjemových častí stavieb,
	18. špecifikácie zvarov, spojovacieho, kompenzačného a dištančného materiálu stavebných prvkov a technologických inštalácií a vedení,
	19. stavebné a materiálové úpravy konštrukcií a ich povrchov vyplývajúce z dokumentácií interiérov,
	20. spresnenia polôh inštalácií a vedení, ich vyústení a polôh a spresnenia polohy ovládacích a riadiacich prvkov,
	21. návrh povrchových úprav konštrukčných a ostatných prvkov stavby a návrh technológie, postupov a realizácie povrchových úprav,
	22. popisy technologických a technických postupov výroby,
	23. plán organizácie výstavby,
	24. plán bezpečnosti a ochrany zdravia pri práci, ktorý určí pravidlá na vykonávanie prác na stavenisku,
	25. ostatné typy dokumentácií výrobnej prípravy zhotoviteľa pre zabezpečenie kvality zhotovovanej stavby a bezpečnosti pri uskutočňovaní stavebných a montážnych prác počas výstavby, ak sú nevyhnutné.